Klippikortsskipanin er ein skipan, har álvarslig brot á ferðslulógina verða revsað við klippi í koyrikortið. Klippikortið er galdandi fyri øll motorrikin akfør, sum koyrikort krevst til. Klippikortið vendir sær móti bilførarum, sum innanfyri eitt tíðarskeið uppá 3 ár, ferð eftir ferð fremja álvarssom brot á ferðslulógina. Um tú sum royndur bilførari fær 3 klipp innanfyri eitt tíðarskeið uppá 3 ár, fært tú eina treytaða frádøming av koyrikortinum. Hvat er eitt klipp og hvussu leingi er tað galdandi? Eitt klipp er ein skráseting av tínum broti í telduskipanini hjá politinum. Eitt klipp er galdandi frá tí degi brotið er framt og tey næstu 3 árini. Eftir hetta verður klippið strikað. T. v. s. at øll klipp leypandi ganga út. Tá tú fært eitt klipp, fært tú eisini eina bót fyri brotið–á sama hátt sum áður. Klippikortið kemur sostatt ikki í staðin fyri aðrar ásetingar. Verður lógarbrotið, sum hevur við sær klipp í koyrikortið, framt í sambandi við eitt ferðsluóhapp, ella um brotið hevur sett onnur í vanda, ger rætturin av, um tú í staðin missir koyrikortið. Nýggir bilførarar Hevur tú havt koyrikort styttri enn trý ár, eru reglurnar herdar. Fært tú tvey klipp í koyrikortið innan trý ár, missir tú koyrikortið og fært koyriforboð. Tað merkir, at tú skalt til eina eftiransandi koyriroynd fyri at varðveita koyrikortið. Fleiri klipp samstundis Fremur tú fleiri brot á ferðslulógina samstundis, kanst tú fáa fleiri klipp samstundis. Brýtur tú t. d. hámarksferðina og yvirhálar við gonguteig, fært tú tvey klipp. Fremur tú trý lógarbrot, sum eru fevnd av klippikortsskipanini, samstundis, fært tú trý klipp, og koyrikortið verður frádømt treytað. Fært tú t. d. fimm klipp samstundis, hava trý teirra við sær, at koyrikortið verður frádømt treytað. Fjórða og fimta brotið telja sum tvey klipp í einum nýggjum trý ára skeiði. Fremur tú seks brot samstundis, verður koyrikortið frádømt treytaleyst í eitt tíðarskeið, sum rætturin ásetir. Fært tú trý klipp í koyrikortið í eitt trý ára tíðarskeið, verða tíni koyrirættindi frádømd treytað. Tað merkir, at tú skalt til eina eftiransandi koyriroynd innan tríggjar mánaðir fyri at varðveita koyrikortið. Alt eftir hvussu nógv lógarbrot, sum eru umfatað av klippikortsskipanini, tú fremur og út frá møguligum áður framdum brotum á ferðslulógina, kunnu tíni koyrirættindi eisini verða frádømd treytaleyst. Tú kanst fáa koyrirættindini aftur, tá frádømingartíðarskeiðið er farið, og tú hevur staðið eina eftiransandi koyriroynd. Reglur fyri lastbilar og bussar Tey brot, sum telja við í klippikortinum, eru eisini galdandi fyri lastbilar og bussar. Tó eru reglurnar um brot á ferðmarkið fyri akfør við heildarvekt yvir 3.500 kg, harðari enn fyri persónbilar. Koyrir tú við 16 km/t omanfyri loyvda ferðmarkið, við lastbili ella bussi við heildarvekt yvir 3.500 kg, fært tú eitt klipp í koyrikortið. Tú fært ikki eitt klipp, t. d. fyri at koyra við yvirlessi, men kann í staðin fáa eina herda bót og treytaða frádøming av koyrikortinum. Tú kannst saktans fá fleiri klipp samstundis. Um tú t. d. brýtur ferðmarkið og samstundis koyrir framvið reyðum ljósi, fært tú tvey klipp. Fremur tú 3 brot samstundis, sum eru fevnd av klippikortinum, fært tú 3 klipp og koyrikortið verður harvið frádømt treytað. 5 ella 6 klipp samstundis Fremur tú 5 brot, sum geva 5 klipp samstundis, vilja trý tey fyrstu klippini føra við sær treytaða frádøming. Fjórða og fimta brotið telja við sum tey fyrstu klippini í einum nýggjum trý ára skeiði. Fremur tú 6 brot, sum geva 6 klipp samstundis, verður koyrikortið frádømt treytaleyst fyri eitt tíðarskeið, sum rætturin ásetur.